ORDE do 4 de setembro de 2008 pola que se convocan as axudas para o ano 2008 correspondentes ao Programa Manuel Colmeiro dentro do Programa de Recursos Humanos do Plan Galego de Investigación, Desenvolvemento e Innovación Tecnolóxica-Incite (2006-2010).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 11/09/2008

Segundo a Orde do 21 de maio de 2008 (DOG do 2 de xuño) pola que se establecen as bases reguladoras do Programa Manuel Colmeiro de axudas á incentivación da consolidación de investigadores cunha traxectoria destacada e alto potencial investigador nos centros do Sistema Galego de Ciencia e Tecnoloxía, dentro do Programa de Recursos Humanos do Plan Galego de Investigación, Desenvolvemento e Innovación Tecnolóxica-Incite (2006-2010), a Consellería de Innovación e Industria establecerá anualmente, mediante convocatoria pública, o número e contía das axudas que se vaian conceder, así como os requisitos específicos dos candidatos atendendo a criterios de experiencia cunha traxectoria investigadora destacada.
Este programa ten a finalidade, por unha banda, de fomentar a incorporación estable dos investigadores cunha traxectoria investigadora destacada, nas universidades, no Consello Superior de Investigacións Científicas (CSIC) e outros organismos públicos de investigación e demais centros de I+D, e pola outra, de favorecer a captación ou recuperación de investigadores españois ou estranxeiros de recoñecida experiencia, para a súa incorporación ao Sistema Galego de Ciencia e Tecnoloxía, e incentivar a incorporación a este de mozos investigadores con alto potencial investigador en grupos emerxentes e consolidados. Por outra banda, o Programa Manuel Colmeiro ten a finalidade de incentivar o esforzo de consolidación do persoal docente e investigador cunha traxectoria investigadora destacada polos centros do Sistema Galego de Ciencia e Tecnoloxía.
No artigo 7 do Decreto 231/2006, do 23 de novembro, polo que se establece a estrutura orgánica da Consellería de Innovación e Industria, indícase que á Dirección Xeral de Investigación, Desenvolvemento e Innovación lle corresponde a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia en virtude do establecido no artigo 27.19º do Estatuto de autonomía de Galicia, na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e desenvolvemento tecnolóxico de Galicia; así como a elaboración, xestión, coordinación e control do Plan Galego de Investigación, Desenvolvemento e Innovación Tecnolóxica.
Polo que antecede, esta consellería
DISPÓN:
Artigo 1º.-Obxecto da convocatoria.
O obxecto desta orde é a convocatoria, en réxime de publicidade, obxectividade e concorrencia competitiva, de axudas da Dirección Xeral de Investigación, Desenvolvemento e Innovación da Consellería de Innovación e Industria, destinadas aos centros de I+D+i do Sistema Galego de Ciencia e Tecnoloxía, á que alude o artigo 2 da orde desta consellería do 21 de maio de 2008 (DOG do 2 de xuño) pola que se establecen as bases reguladoras correspondentes ao Programa Manuel Colmeiro de axudas á incentivación da consolidación de investigadores cunha traxectoria destacada e alto potencial investigador nos centros do Sistema Galego de Ciencia e Tecnoloxía, dentro do Programa de Recursos Humanos do Plan Galego de Investigación, Desenvolvemento e Innovación Tecnolóxica-Incite (2006-2010).
Artigo 2º.-Solicitantes.
Modalidade A: centros do Sistema Galego de Ciencia e Tecnoloxía (axudas á liña de incorporación e consolidación do persoal docente-investigador e á liña de incentivación do esforzo de consolidación).
1. Poderán optar a estas axudas aqueles centros do Sistema Galego de Ciencia e Tecnoloxía sinalados no artigo 3 da Orde desta consellería do 21 de maio de 2008 (DOG do 2 de xuño) que a seguir se indican:
a) As universidades públicas do Sistema Universitario de Galicia.
b) Os organismos públicos de investigación (CSIC, IEO, etc.) recoñecidos como tales pola Lei 13/1986, do 14 de abril, de fomento e coordinación xeral da investigación científica e técnica.
c) Os centros de I+D con personalidade xurídica propia vencellados ou dependentes da Administración Xeral do Estado, da Comunidade Autónoma de Galicia ou das entidades locais galegas.
d) Os centros tecnolóxicos recoñecidos como organizacións ou organismos de investigación que non realicen actividade de natureza económica e non poidan ter a consideración de empresa para os efectos do artigo 87, número 1 do Tratado da Comunidade Europea, así como os centros amparados polo disposto no Real decreto 2609/1996, do 20 de decembro, polo que se regulan os centros de innovación e tecnoloxía.
2. Para poder optar ás axudas do Programa Manuel Colmeiro establecidas nesta convocatoria, os centros indicados no número anterior deberán ofertar postos de traballo de carácter permanente, que se cubrisen mediante contrato indefinido ou nomeamento entre o 1 de xaneiro e 31 de decembro do ano 2007 por investigadores/as ou persoal docente e investigador cunhas retribucións, non inferiores ás dun profesor/a titular de universidade ou categoría equivalente nos organismos públicos de investigación, e que reúnan os seguintes requisitos:
a) Estar en posesión do grao de doutor cunha antigüidade mínima de 6 anos desde a data de obtención do título de doutor ata a data de sinatura do contrato indefinido ou nomeamento. Para tales efectos, enténdese que a data de obtención do grao de doutor é a da lectura e aprobación da tese de doutoramento. No caso daqueles investigadores que estean en posesión de máis dun doutoramento, este requisito referirase ao primeiro dos doutoramentos obtidos.
b) Ter unha experiencia posdoutoral non inferior a 24 meses nas universidades ou centros de I+D, de fóra de Galicia, distintos a aquel en que estean prestando os seus servizos; ou ter cursado de maneira íntegra e obtido o título de doutor nalgunha universidade estranxeira.
Segundo o establecido na disposición transitoria primeira da Orde do 21 de maio de 2008 (DOG do 2 de xuño), os investigadores do Programa Ramón y Cajal (ou programas equivalentes) das convocatorias dos anos 2001, 2002 e 2003, e os investigadores do Programa Isidro Parga Pondal das convocatorias dos anos 2003, 2004, 2005 e 2006, deberán ter realizado estadías de investigación en universidades ou centros de I+D distintos a aquel en que estean prestando os seus servizos, polo menos durante 18 meses, despois de completar os cursos de licenciatura ou ter cursado e obtido o título de doutor nunha universidade estranxeira.
Modalidade B: contratados da 2ª prórroga do Programa Isidro Parga Pondal (solicitudes de avaliación para certificación do cumprimento dos criterios de calidade da produción e actividade científico-tecnolóxica que impliquen unha traxectoria destacada).
3. Segundo o establecido na disposición transitoria segunda da Orde desta consellería do 21 de maio de 2008 (DOG do 2 de xuño), os beneficiarios do Programa Isidro Parga Pondal do ano 2003 que na actualidade están a desfrutar da 2ª prórroga dos seus contratos deberán someterse ao proceso de avaliación indicado no artigo 12 da devandita orde de bases, para tal efecto deberán presentar a correspondente solicitude no modelo normalizado RHS.MC-08/01, segundo o indicado no artigo 5 desta convocatoria.
Artigo 3º.-Compatibilidade con outras axudas.
As axudas concedidas serán compatibles con outras axudas ou subvencións destinadas ao fomento e á calidade da investigación, de acordo co establecido na normativa aplicable. Esta compatibilidade estará condicionada a que o importe das axudas concedidas, illadamente ou en concordancia con outras, non supere o custo da actividade subvencionada.
Cando a entidade beneficiaria reciba outros fondos cos mesmos obxectivos que os establecidos neste programa, deberá de poñelo en coñecemento da Dirección Xeral de Investigación, Desenvolvemento e Innovación da Consellería de Innovación e Industria.
Artigo 4º.-Duración e contía da axuda.
1. Duración: a duración da axuda será de tres anos.
2. Contía: na modalidade A, a contía total da axuda:
a) Será a correspondente ao financiamento de 10 postos de traballo por un importe equivalente ás retribucións dun profesor/a titular de universidade, a dotación anual para cada posto de traballo será de 43.350  na liña de incorporación e consolidación do persoal docente-investigador.
b) Na liña de incentivación do esforzo de consolidación, será dun total de 150.000 euros, para o ano 2008.
As ditas axudas financiaranse con cargo á seguinte aplicación orzamentaria, que está cofinanciada nunha porcentaxe máxima do 80% con fondos do FSE (eixe 1, tema prioritario 63, do programa operativo de Galicia 2007-2013):
Ver referencia pdf "17600D006P032.PDF"
Os importes asignados á aplicación orzamentaria citada con anterioridade para as anualidades 2008, 2009 e 2010 poderán sufrir variacións como consecuencia da adxudicación das axudas sen que isto supoña incremento do importe total convocado para cada anualidade.
No caso de que resultase beneficiario algún centro de investigación dependente da Xunta de Galicia procederase a realizar unha retención de crédito na aplicación orzamentaria correspondente da Dirección Xeral de Investigación, Desenvolvemento e Innovación coa finalidade de que a consellería correspondente poida levar a cabo a oportuna ampliación de crédito do seu orzamento.
Artigo 5º.-Formalización de solicitudes.
Os modelos normalizados RHS.COL-08/00 e RHS.COL-08/01 que se publican como anexo I e II a esta orde, atópanse á disposición dos interesados nas dependencias da Consellería de Innovación e Industria e na internet, no enderezo electrónico:
http://www.xunta.es/conselleriaiei/
, e presentaranse, dirixidas ao conselleiro de Innovación e Industria ou ben por calquera das formas previstas no artigo 38.4º da Lei 30/92, do 26 de novembro, de réxime xurídico das administracións públicas e do procedemento administrativo común. Os correspondentes modelos normalizados, debidamente cuberto e asinado polos interesados/as, deberá presentarse segundo o que a seguir se indica para cada unha das modalidades.
1. Modalidade A: axudas aos centros do Sistema Galego de Ciencia e Tecnoloxía (liña de incorporación e consolidación do persoal docente-investigador e á liña de incentivación do esforzo de consolidación).
As solicitudes, no modelo normalizado RHS.COL-08/00 (anexo I), serán presentadas polos representantes legais dos centros de I+D reflectidos no artigo 3 da Orde desta consellería do 21 de maio de 2008 (DOG do 2 de xuño) pola que se establecen as bases reguladoras correspondentes ao Programa Manuel Colmeiro. Os formularios ou modelos normalizados de solicitude RHS.COL-08/00, debidamente cubertos e asinados polos respresentastes legais, presentaranse acompañados da seguinte documentación:
a) Datos básicos dos postos propostos:
-Nome, apelidos e NIF ou documento equivalente do investigador ou investigadora que o ocupe de forma permanente.
-Área de coñecemento.
b) Certificación de que os investigadores/as están incluídos/as na relación de postos ou cadro de persoal do centro.
c) Certificado en que se faga constar a data de toma de posesión na praza, ao longo do ano 2007, do/s investigador/es proposto/s e as súas correspondentes retribucións.
d) Copia cotexada dos contratos en que debe figurar constancia expresa de que este é permanente.
e) Escrito de autorización (segundo modelo do anexo I) do/s investigador/es que ocupe/n o/s posto/s para os que solicita a axuda.
f) Currículo de cada un/unha dos investigadores/as que ocupen os postos elixibles, cuberto nalgún dos modelos normalizados que figuran na páxina web da Dirección Xeral de I+D+i e da Consellería de Innovación e Industria, no enderezo
http://www.conselleriaiei.org/.
Unha vez cuberto deberá enviarse á Dirección Xeral de I+D+i:
-Unha copia impresa do currículo, debidamente asinada polo/a interesado/a.
-Unha copia del en CD, coincidente coa copia impresa e asinada.
-Documentos xustificativos (orixinal ou copia cotexada) dos méritos alegados no currículo e exemplares das publicacións ou documentos científico-técnicos, contribucións a congresos, etc. alegados no currículo.
g) Breve nota (cunha extensión máxima dun folio Din A4) da relevancia das cinco mellores achegas correspondentes ás letras a), b), c) e e) do punto 5 do anexo III, facendo referencia especial ao impacto sobre o campo científico correspondente, tal e como se indica no punto 5. g) do devandito anexo III (letras A). Unha vez impresa e asinada polo interesado deberá enviarse acompañada dunha copia en CD, coincidente coa impresa.
h) Breve nota (cunha extensión máxima dun folio Din. A4) da relevancia das tres mellores achegas correspondentes aos últimos catro anos, facendo referencia especial ao impacto sobre o campo científico correspondente, tal e como se indica no punto 7. a) do anexo III (letra B) á presente convocatoria. Unha vez impresa e asinada polo interesado ou interesada deberá enviarse acompañada dunha copia en CD, coincidente coa impresa.
i) No caso de investigadores contratados ao abeiro do Programa Ramon y Cajal, -de ser o caso- certificación emitida pola ANEP relativa ao cumprimento dos requisitos de calidade da produción e actividade científico-tecnolóxica que implican unha traxectoria investigadora destacada, para os efectos do Programa I3.
j) As declaracións responsables do representante legal do centro solicitante indicadas no artigo 6 f) da Orde de bases reguladoras do 21 de maio de 2008 (DOG do 2 de xuño).
2. Modalidade B: contratados da 2ª Prórroga do Programa Isidro Parga Pondal (solicitudes de avaliación para certificación do cumprimento dos criterios de calidade da produción e actividade científico-tecnolóxica que impliquen unha traxectoria destacada).
As solicitudes serán presentadas polos investigadores e investigadoras do Programa Isidro Parga Pondal do ano 2003 que na actualidade están desfrutando da 2ª prórroga dos seus contratos. Os formularios ou modelos normalizados de solicitude RHS.COL-08/01 (anexo II), debidamente cubertos e asinados polos interesados, presentaranse acompañados da seguinte documentación:
a) Currículo de cada un/unha dos investigadores e investigadoras, cuberto nalgún dos modelos normalizados que figuran na páxina web da Dirección Xeral de I+D+i e da Consellería de Innovación e Industria, no enderezo
http://www.conselleriaiei.org/.
Unha vez cumprimentado deberá enviarse á Dirección Xeral de I+D+i:
-Unha copia impresa do currículo, debidamente asinada polo/a interesado/a.
-Unha copia del en CD, coincidente coa copia impresa e asinada.
-Documentos xustificativos (orixinal ou copia cotexada) dos méritos alegados no currículo e exemplares das publicacións ou documentos científico-técnicos, contribucións a congresos, etc. alegados no currículo.
b) Breve nota (cunha extensión máxima dun folio Din A4) da relevancia das cinco mellores achegas correspondentes ás letras a), b), c) e e) do punto 5 do anexo III, facendo referencia especial ao impacto sobre o campo científico correspondente, tal e como se indica no punto 5.g) da letra A do devandito anexo. Unha vez impresa e asinada polo interesado deberá enviarse acompañada dunha copia en CD, coincidente coa impresa.
c) Breve nota (cunha extensión máxima dun folio Din. A4) da relevancia das tres mellores achegas correspondentes aos últimos catro anos, facendo referencia especial ao impacto sobre o campo científico correspondente, tal e como se indica no punto 7. a) do anexo III (letra B) desta convocatoria. Unha vez impresa e asinada polo interesado deberá enviarse acompañada dunha copia en CD, coincidente coa impresa.
d) Breve nota (cunha extensión máxima de dous folios Din A4) sobre as circunstancias e medios nos que desenvolveu a súa actividade como contratado Isidro Parga Pondal no centro ou entidade correspondente, tal e como se indica no punto 7. b) do anexo III (letra B) desta convocatoria. Unha vez impresa e asinada polo interesado/a deberá enviarse acompañada dunha copia en CD, coincidente coa impresa.
e) Escrito de autorización (segundo modelo do anexo II) do/s investigador/es do Programa Isidro Parga Pondal do ano 2003 que na actualidade están desfrutando da 2ª prórroga dos seus contratos, para que a Dirección Xeral de Investigación, Desenvolvemento e Innovación someta á súa solicitude ao proceso de avaliación establecido no artigo 12 da Orde de bases desta consellería do 21 de maio de 2008 (DOG do 2 de xuño).
Artigo 6º.-Prazo de presentación.
O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Artigo 7º.-Información aos interesados.
1. Sobre este procedemento administrativo, que ten o código IN840H, poderase obter documentación normalizada ou información adicional na Dirección Xeral de Investigación, Desenvolvemento e Innovación, presencialmente ou a través dos seguintes medios:
a) Na epígrafe de axudas e na oficina virtual da páxina web oficial da consellería:
http://www.conselleriaiei.org/.
b) Nos seguintes teléfonos da Dirección Xeral de Investigación, Desenvolvemento e Innovación: 981 54 10 76 e 981 54 39 91.
c) No enderezo electrónico: info.rhs@xunta.es.
2. Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é o 981 54 43 41.
Artigo 8º.-Consentimentos e autorizacións.
A presentación da solicitude implica o coñecemento e a aceptación das bases desta convocatoria, así como das establecidas na orde de bases reguladoras do Programa Manuel Colmeiro (DOG oe 2 de xuño de 2008). A presentación comportará os consentimentos e autorizacións ao órgano xestor indicadas no artigo 9º da devandita orde de bases.
Artigo 9º.-Órganos competentes.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión da/s axuda/s establecida/s nesta convocatoria, correspondendo ao conselleiro de Innovación e Industria ditar a resolución de concesión.
Artigo 10º.-Instrución do procedemento e tramitación.
A tramitación das solicitudes, a resolución e demais trámites relacionados coa convocatoria seguirán o establecido no artigo 11 (Instrución do procedemento e tramitación) da orde do 21 de maio de 2008 (DOG do 2 de xuño) desta consellería pola que se establecen as bases reguladoras do Programa Manuel Colmeiro de axudas á incentivación da consolidación de investigadores cunha traxectoria destacada e alto potencial investigador nos centros do Sistema Galego de Ciencia e Tecnoloxía.
Artigo 11º.-Avaliación e certificación.
1. A Dirección Xeral de I+D+i someterá as solicitudes definitivamente admitidas ao proceso de avaliación establecido no artigo 12 da Orde desta consellería do 21 de maio de 2008 (DOG do 2 de xuño), segundo o indicado nos puntos 1 e 3 do devandito artigo.
2. A avaliación das solicitudes admitidas definitivamente será levada a cabo (baixo os principios xerais de obxectividade, independencia e calidade das avaliacións), por comisións de avaliación, constituídas por expertos da/s área/s de coñecemento correspondente/s, pertencentes a universidades e centros de investigación de fóra de Galicia. Os seus membros serán nomeados polo director xeral de Investigación, Desenvolvemento e Innovación.
3. No proceso de avaliación, as comisións avaliadoras terán como referencia os criterios establecidos na Resolución do 20 de xullo de 2005, da Secretaría de Estado de Universidades e Investigación, pola que se establecen os criterios de avaliación no Programa de Incentivación da Incorporación e Intensificación da Actividade Investigadora (BOE nº 204, do 26 de agosto), e que se reproducen de forma xenérica como anexo III desta convocatoria.
4. Acadarase unha avaliación positiva final cando se cumpran os criterios mínimos fixados para cada unha das fases sinaladas no punto 1 do artigo 12 da orde de bases do Programa Manuel Colmeiro (DOG do 2 de xuño de 2008), e a Dirección Xeral de I+D+i emitirá a correspondente certificación.
5. Para os efectos do Programa Manuel Colmeiro consideraranse válidas as avaliacións e certificacións emitidas pola ANEP para os Programa I3 e Ramón y Cajal do MEC ou ministerio correspondente.
Artigo 12º.-Selección de beneficiarios.
Na modalidade A, a selección de beneficiarios será levada a cabo pola comisión de selección prevista no artigo 13 da Orde do 21 de maio de 2008 (DOG do 2 de xuño) pola que se establecen as bases reguladoras do Programa Manuel Colmeiro.
A citada comisión para a realización da súa proposta nesta convocatoria fundamentarase no maior esforzo realizado polos centros na creación de postos de carácter permanente, de forma que as prazas se repartirán proporcionalmente entre os centros solicitantes tendo en conta o número de postos de traballo de carácter permanente solicitados na correspondente convocatoria, que fosen creados no ano precedente por cada un dos citados centros participantes e que posúan certificación do cumprimento dos requisitos emitida pola Dirección Xeral de I+D+i da Consellería de Innovación e Industria ou, de ser o caso, pola ANEP.
No caso de empate no número de postos a que se refire o parágrafo anterior, a comisión deberá recoller de maneira preferente aqueles ámbitos que establece o Plan Galego de Investigación-Incite (2006-2010) da Xunta de Galicia, que aposta por todas as áreas científicas e tecnolóxicas, en especial pola investigación básica ou fundamental, baixo criterios de calidade e excelencia e que, pola súa vez, prioriza as liñas de interese estratéxico para os sectores produtivos ou de gran transversalidade.
No proceso de selección, e en aplicación dos obxectivos xerais do Programa de Recursos Humanos (RHS) do Plan Incite 2006-2010, a comisión poderá darlle prioridade a aqueles postos de traballo elixibles ocupados por investigadores/as do Programa Isidro Parga Pondal e, en segundo lugar, por investigadores/as do Programa Ramón y Cajal, fronte aos ocupados por outros investigadores e investigadoras.
Así mesmo, a comisión de selección valorará, cun máximo de 0,5 puntos, aquelas solicitudes dos centros que veñan acompañadas da correspondente declaración opcional do compromiso de utilizar a lingua galega en todas as relacións que, como consecuencia deste procedemento, manteña coa Administración autonómica, de acordo co establecido no artigo 6.3º da Lei 3/1983, do 15 de xuño, de normalización lingüística.
Artigo 13º.-Resolución e notificación.
A resolución seguirá o establecido no artigo 14 (Resolución e notificación) da Orde do 21 de maio de 2008 (DOG do 2 de xuño) desta consellería pola que se establecen as bases reguladoras do Programa Manuel Colmeiro.
Artigo 14º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas, sen prexuízo de que os interesados poidan exercer calquera outro que consideren procedente, poderán interpoñerse os recursos sinalados no artigo 15 (Réxime de recursos) da Orde do 21 de maio de 2008 (DOG do 2 de xuño) desta consellería pola que se establecen as bases reguladoras do Programa Manuel Colmeiro.
Artigo 15º.-Modificación da resolución.
1. Toda alteración das condicións tidas en conta para a concesión da axuda ou subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Poderase acordar a modificación da resolución da concesión por instancia do interesado ou interesada, sempre que este/a presente solicitude de modificación con anterioridade á data de finalización do prazo de xustificación e se cumpran os seguintes requisitos:
a) Que a actividade, conduta ou modificación do proxecto estea comprendida dentro da finalidade das bases reguladoras.
b) Que se acredite a inexistencia de prexuízo a terceiros.
c) Que os novos elementos ou circunstancias que motiven a modificación, de ter concorrido na concesión inicial, non supuxesen a denegación da subvención.
3. O acto polo que se acorde ou se denegue a modificación da resolución será ditado polo conselleiro de Inovación e Industria, logo da instrución do correspondente expediente no que se lle dará audiencia ao interesado ou interesada.
Artigo 16º.-Pagamento.
Realizaranse pagamentos parciais polos importes correspondentes a cada anualidade. Os ditos pagamentos parciais non poderán exceder do 80% da subvención concedida, conforme o establecido no artigo 16 punto dous do Decreto 287/ 2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Para proceder aos pagamentos, os centros beneficiarios presentarán antes de 30 de outubro de cada ano a seguinte documentación xustificativa:
1. Certificado dos xerentes ou figuras equivalentes, responsables de persoal, co Visto e Prace do representante legal do organismo onde conste que a/s praza/s figura/n no/s correspondente/s cadro/s de persoal ou relación de postos de traballo do centro, e que esta/s fosen cubertas mediante contrato indefinido ou nomeamento entre o 1 de xaneiro e 31 de decembro do ano 2007 polas persoas que reúnan os requisitos reflectidos no artigo 2 desta orde e no artigo 3 da orde de bases.
2. Declaración responsable de non estar incurso en ningunha das prohibicións para a obtención de subvencións recollidas no artigo 10 da Lei 9/2007, do 13 de xuño, de subvencións de Galicia.
3. Certificación de estar ao día no cumprimento das obrigas estatais, coa Comunidade Autónoma e a Seguridade Social, salvo que o centro estea eximido desta obriga en aplicación do establecido no artigo 45 da Lei 16/2007, do 26 de decembro, de orzamentos xerais da comunidade autónoma para o ano 2008.
4. Declaración das axudas solicitadas ou concedidas polas distintas administracións públicas competentes ou polos seus organismos ou sociedades.
Artigo 17º.-Obrigas dos beneficiarios.
Sen prexuízo das demais obrigas que resulten da disposición adicional segunda do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, os beneficiarios das axudas concedidas ao abeiro do disposto nesta orde quedan obrigados a:
a) Proceder ao reintegro, total ou parcial, da axuda ou subvención percibida no suposto de incumprimento das condicións establecidas para a súa concesión.
b) Facilitar toda información que lles sexa requirida pola Dirección Xeral de Investigación, Desenvolvemento e Innovación así como pola Intervención Xeral da Comunidade Autónoma, o Consello de Contas e o Tribunal de Contas, no exercicio das súas funcións de fiscalización e control.
c) Comunicar á Dirección Xeral de Investigación, Desenvolvemento e Innovación calquera axuda, o seu importe e duración desta, concedida para a execución dun mesmo investimento, no momento en que sexan beneficiarios
Artigo 18º.-Reintegro.
Os beneficiarios das axudas concedidas ao abeiro desta orde deberán proceder ao reintegro total ou parcial da subvención ou axuda pública percibida e aos xuros de mora correspondentes desde o momento do seu pagamento ata a data que se acorde a procedencia do reintegro nos supostos recollidos no artigo 32 da Lei 9/2007, do 13 de xuño, de subvencións de Galicia.
Artigo 19º.-Comprobación das axudas concedidas.
O órgano concedente poderá comprobar a axeitada xustificación da axuda, así como a realización da actividade e cumprimento da finalidade que determinen a concesión e aproveitamento da axuda.
Artigo 20º.-Remisión normativa.
En todo o non recollido nesta orde de convocatoria observarase o disposto na orde do 21 de maio de 2008 (DOG do 2 de xuño) desta consellería pola que se establecen as bases reguladoras do Programa Manuel Colmeiro. Ademais, observarase ao disposto na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no Regulamento (CE) Nº 1828/2006, da Comisión, do 8 de decembro de 2006, polo que se fixan normas de desenvolvemento para o Regulamento (CE) Nº 1083/2006, do Consello, polo que se establecen as disposicións xerais relativas ao Feder, ao FSE e ao Fondo de Cohesión; no Regulamento (CE) Nº 1081/2006 do Parlamento Europeo e do Consello do 5 de xullo de 2006 relativo ao FSE e polo o que se derroga ao Regulamento (CE) Nº 1748/1999, e no resto de normativa que resulte de aplicación.
Disposición adicional
As bases que rexen a concesión das axudas e todos cantos actos administrativos deriven da súa aplicación, poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Disposición derradeira
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para ditar cantas disposicións sexan necesarias para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de setembro de 2008.
Fernando Xabier Blanco Álvarez
Conselleiro de Innovación e Industria
Ver referencia pdf "17600D006P032.PDF"
Anexo III
Criterios de avaliación para o Programa Manuel Colmeiro
1. Tal e como se recolle no punto 1 do artigo 12 da Orde do 21 de maio de 2008 (DOG do 2 de xuño) desta consellería pola que se establecen as bases reguladoras do Programa Manuel Colmeiro, a Dirección Xeral de Investigación, Desenvolvemento e Innovación someterá as solicitudes definitivamente admitidas a un dobre proceso de avaliación:
a) Avaliación do conxunto da traxectoria científico-tecnolóxica dos profesores-investigadores e investigadoras e determinarase se cumpren os requisitos de calidade científico-tecnolóxica que se establecen na letra A deste anexo.
b) Avaliación da actividade desenvolvida nos últimos catro anos, segundo os requisitos de calidade que se establecen na letra B deste anexo. Neste caso valorarase só a actividade desenvolvida no posto de traballo e na institución en que estivo contratado durante o devandito período de tempo.
2. Acadarase unha avaliación positiva final, cando se cumpran os criterios mínimos fixados para cada unha das fases (a) e (b) en cada ámbito de avaliación. No caso de que a avaliación de ambos os períodos sexa positiva, os postos de traballo ocupados por estes profesores-investigadores ou investigadoras poderán ser incluídos no Programa Manuel Colmeiro e a dirección xeral emitirá a certificación correspondente.
3. No proceso de avaliación, as comisións de avaliación terán como referencia os criterios de avaliación establecidos na Resolución do 20 de xullo de 2005, da Secretaría de Estado de Universidades e Investigación, pola que se establecen os criterios de avaliación do Programa de Incentivación da Incorporación e Intensificación da Actividade Investigadora (BOE nº 204, do 26 de agosto de 2005) que a seguir se especifican:
A) Criterios de avaliación para o Programa Manuel Colmeiro, relativos ao conxunto da traxectoria investigadora do investigador ou investigadora.
1. Nesta avaliación considerarase o conxunto da traxectoria investigadora do investigador ou investigadora, agás para os últimos catro anos de actividade, que serán avaliados cos criterios da letra B deste anexo.
2. Para os efectos de valoración positiva, as achegas deberán responder aos seguintes criterios xerais:
a) As achegas só se valorarán positivamente se supoñen un avance real do coñecemento ou contribuído significativamente a un desenvolvemento tecnolóxico mensurable. Non se tomarán en consideración para os efectos do número 3 deste anexo os traballos simplemente descritivos, as reiteracións de traballos anteriores, as obras simplemente informativas e recensionarias e os traballos de revisión, agás no caso de que contribuísen claramente á consolidación do coñecemento. Cando sexa posible, para a apreciación da valoración positiva da achega terase en conta o número de citas que se fixesen do traballo, así como os premios e distincións que poida ter recibido.
b) No caso de traballos conxuntos e de participación en obras colectivas, para que unha achega poida ser valorada positivamente para os efectos do punto 3, será preciso que conste e sexa acreditada a contribución do investigador ou investigadora en termos semellantes a aqueles que converterían a súa achega en relevante, se tivese feito individualmente nun traballo do que el fose autor único. En todo caso, considerarase significativa a efectos de valoración positiva a contribución do investigador ou investigadora que fose o director ou executor principal do traballo.
c) Consideraranse achegas positivas os artigos publicados en revistas que sometan os orixinais a un proceso de revisión por pares (peer review) e se atopen incluídas nas listaxes por ámbitos científicos recollidas no Subject Category Listing do Journal Citation Reports do Science Citation Index (ISI, Philadelphia). Os mesmos criterios seguiranse para as publicacións en revistas electrónicas, cando aparezan nas listaxes do ISI.
d) Sempre que sexa posible e para cada área específica a valoración dos puntos anteriores farase tendo en conta o índice de impacto e o percentil en que atopan as revistas nas que se publicaron os traballos.
e) A avaliación de libros e capítulos de libros farase tendo en conta a calidade da editorial segundo o seu prestixio nacional ou internacional, o grao de exixencia e rigor científico nos procesos de selección dos traballos publicados, os editores, a colección en que se publica o traballo ou a obra, as notas científicas positivas aparecidas en revistas científicas especializadas e, eventualmente, o número de citas, premios ou distincións recibidas polo libro ou capítulo. Cando tales criterios permitan equiparar a calidade da editorial á das revistas de recoñecido prestixio a que se fai referencia na letra c), os capítulos de libros e libros publicados por estas consideraranse tamén achegas positivas para efectos do número 3.
f) Tamén se poderán valorar as patentes en explotación. Terase en conta na valoración, a extensión da protección da patente (nacional, europea ou polo Tratado de Cooperación de Patentes (PCT)).
g) O investigador ou investigadora deberá escoller as cinco mellores achegas e deberá facer unha breve nota (cunha extensión que nun supere unha folla Din A4 para o conxunto das cinco achegas) da relevancia destas facendo referencia especial ao impacto sobre o campo científico correspondente. A análise desta xustificación contribuirá á cualificación final.
h) Outros méritos que se van ter en conta nesta epígrafe serán a capacidade do candidato para liderar grupos de investigación e de obter financiamento en convocatorias públicas competitivas de administracións públicas ou de entidades privadas.
i) Poderase valorar a actividade relacionada coa dirección de teses de doutoramento sempre e cando as teses dirixidas fosen publicadas en todo ou en parte en revistas que impliquen os requisitos establecidos na aliña c) anterior.
3. En relación cos méritos que se van valorar, establécense como guía xeral os seguintes criterios por ámbitos de avaliación. As comisións de avaliación poderán establecer criterios máis específicos, cando así estea xustificado, nun determinado ámbito:
a) Comisión de Ciencias Exactas e Experimentais: para recibir unha avaliación positiva nesta epígrafe será necesario como mínimo ter dez achegas que cumpran os requisitos descritos nas aliñas a), b), c) e e) do punto 2 deste anexo, en cinco das cales o investigador ou investigadora deberá ser director da investigación ou executor principal do traballo.
b) Comisión de Ciencias da Vida: para recibir unha avaliación positiva nesta epígrafe será necesario como mínimo ter quince achegas que cumpran os requisitos descritos nas aliñas a), b), c) e e) do punto 2 deste anexo, en cinco das cales o investigador ou investigadora deberá ser director da investigación ou executor principal do traballo.
c) Comisión de Humanidades e Ciencias Sociais: para recibir unha avaliación positiva nesta epígrafe será necesario, como mínimo, ter seis achegas que cumpran os requisitos descritos nas aliñas a), b), c) e e) do punto 2 deste anexo. Cando menos en tres delas o investigador ou investigadora deberá ser director da investigación ou executor principal do traballo.
d) Comisión de Enxeñarías e Arquitectura: para recibir unha avaliación positiva neste punto será necesario como mínimo ter seis achegas que cumpran os requisitos descritos nas aliñas a), b), c) e e) do punto 2 deste anexo. Cando menos, en tres delas o investigador ou investigadora deberá ser director da investigación ou executor principal do traballo. Amais das achegas referidas no punto 2 deste anexo, a Comisión de avaliación poderá ter tamén en conta para os efectos de integrar o número mínimo de seis que require a avaliación positiva, as publicacións aparecidas en revistas recollidas en bases de datos internacionais de enxeñaría (como por exemplo TRIS Electronic Bibliography Data, Environmental Abstract, Applied Mechanical Reviews ou semellantes) e as que figuren en índices internacionais de publicacións de arquitectura (por exemplo, Arts and Humanities, Citation Index, Avery Index to Architectural Periodicals, Francis ou semellantes) sempre que satisfagan de xeito substancial os
criterios de calidade estándar das revistas nacionais e internacionais dos ámbitos de humanidades e ciencias sociais.
Ademais, no ámbito da arquitectura considerarase con igual valor:
-Os proxectos arquitectónicos e urbanísticos, que serán valorados polo seu carácter innovador, constatado polos premios e distincións recibidos, polo seu impacto na literatura especializada nacional ou internacional ou por ter sido mostrados en exposicións con catálogo.
-A participación relevante en exposicións de prestixio, de carácter monográfico dedicadas a un só autor. Tamén se considerará a participación como comisario delas, sempre que se publique en catálogo con repercusión nos medios especializados nacionais ou internacionais.
3.1. As exixencias establecidas nas aliñas anteriores poderán ser moduladas nun determinado ámbito en que así se xustifique, no tocante ao requisito de figurar nas listaxes ISI. Ademais, a comisión de avaliación poderá variar o número de achegas necesario para merecer a avaliación positiva. Nestes casos, teranse especialmente en conta os méritos alegados polo solicitante nas aliñas h) e i) do punto 2 deste anexo.
3.2. En atención ás particularidades dos distintos ámbitos científicos que integran a Comisión de Ciencias Sociais e a Comisión de Humanidades, e tendo en conta os criterios de calidade e excelencia xeralmente aceptados nelas, as comisións de avaliación poderán variar o número de achegas necesario para merecer a avaliación positiva. No mesmo sentido e atendendo ás peculiaridades e criterios de valoración vixentes nalgúns ámbitos científicos, a Comisión de avaliación poderá darlle maior valor aos libros publicados que aos artigos e que aos capítulos de libros.
B) Criterios de avaliación para o Programa Manuel Colmeiro, relativos aos últimos catro anos de actividade investigadora.
1. En relación cos méritos que se van valorar, establécese como criterio orientativo un nivel semellante ao exixido para obter un tramo de investigación no proceso de avaliación que habitualmente leva a cabo a Comisión Nacional de Avaliación da Actividade Investigadora (CNEAI), corrixido polo número de anos, que neste caso é de catro. Os criterios xerais para obter unha avaliación positiva nos distintos ámbitos de avaliación son os seguintes:
a) Será necesario, como mínimo, ter tres achegas en forma de artigos, libros ou capítulos de libro, que cumpran os requisitos sinalados nas aliñas a), b), c) e e) do punto 2 da letra A) deste anexo. Cando menos en dúas das tres acehgas, o investigador ou investigadora debe ser responsable do traballo ou principal executor. Deberá facerse unha breve nota (cunha extensión máxima dunha folla Din A4) da relevancia das achegas das devanditas aliñas a), b), c) e e).
b) Capacidade do investigador ou investigadora para liderar grupos de investigación, liñas de traballo ou obter financiamento en convocatorias públicas competitivas de administracións públicas ou de entidades privadas sen ánimo de lucro, sinalando ademais os resultados do grupo investigador que dirixe ou ao que pertence. Neste punto e para o caso específico dos contratados do Programa Isidro Parga Pondal, as comisións de avaliación deberán ter en conta as circunstancias e medios cos que contou o investigador para o desenvolvemento da súa actividade como contratado Isidro Parga Pondal; para tal efecto, o investigador ou investigadora do Programa Isidro Parga Pondal deberá elaborar un informe ou nota (cunha extensión máxima de 2 folios Din A4) relativo a estas.
Os informes ou notas indicados na aliña anterior tamén serán tidos en conta pola Comisión de Selección sinalada no artigo 13 (Selección de solicitudes) da Orde do 21 de maio de 2008 (DOG do 2 de xuño) da Consellería de Innovación e Industria pola que se establecen as bases reguladoras do Programa Manuel Colmeiro, á hora de determinar as axudas correspondentes á liña de incentivación do esforzo de consolidación levado a cabo polos centros do Sistema Galego de Ciencia e Tecnoloxía.
c) A Comisión de Avaliación poderá variar as exixencias anteriores nun determinado ámbito para merecer a avaliación positiva. Nestes casos teranse especialmente en conta os méritos do solicitante nas aliñas que a seguir se sinalan.
d) Patentes en explotación. Terase en conta na valoración, a extensión da protección da patente nacional, europea ou polo PCT.
e) Actividade formativa da persoa avaliada, en especial a relacionada coa formación de doutores e a dirección de teses de doutoramento.
A valoración farase considerando con igual importancia os cinco aspectos a que se fixo referencia.